als_Latn dik_Latn sag_Latn
Nuk ka konsensus me PD-në, qeveria tërhiqet nga ndryshimet e Kodit (Burimi: Gazeta-Shqip, www.gazeta-shqip.com)
Nuk ka konsensus me PD-në, qeveria tërhiqet nga ndryshimet e Kodit
Çuçi – “E kemi pasur qëndrim shumë të qartë. Pa opozitën nuk mund ta prekim sistemin zgjedhor. Ky është një qëndrim shumë i qartë yni, i artikuluar shumë qartë dhe i mbajtur deri tani”
Bylykbashi – “KQZ-ja nuk ka iniciativë legjislative. Nuk mundet që qeveria t’i imponohet një institucioni të pavarur t’i thotë këtë që unë nuk e zgjidh dot, bëjeni ju që të duket më pak e njëanshme”
Fino – “Doni ta bëjmë proces konsensual edhe për këtë ligj që është teknik, hajdeni ta bëjmë, jam i hapur. Jam gati të ribëhet edhe një herë një proces konsensual për këtë projektligj”
Mazhoranca tërhiqet nga nisma e saj për realizimin e vetme të ndryshimeve të Kodit Zgjedhor. Edhe pse e kishte paralajmëruar se ndryshimet në Kodin Zgjedhor do të nisnin që në janar, qeveria nuk ka ndërmend të bëjë asnjë propozim konkret për këtë çështje deri në arritjen e dakordësisë me opozitën për këtë çështje. Shkak i kësaj tërheqjeje janë bërë pikërisht nismat ligjore të qeverisë për pushtetin vendor, që bëhen si pasojë e miratimit të hartës së re administrativo-territoriale, por që për opozitën janë të parealizueshme, pa bërë më parë rishikimin e hartës së territorit të vendit. Për të shmangur ndonjë konflikt të ri me PD-në në prag të zgjedhjeve lokale, qeveria duket se ka hequr përgjegjësinë e ndryshimit të Kodit Zgjedhor, si një iniciativë të saj dhe pa një komision të posaçëm, bipartizan në Kuvend. “Ne kemi thënë që do të bëjmë ndryshimet në hartën administrativo-territoriale, por nuk do të prekim çështjet që kanë të bëjnë me sistemet zgjedhore apo me çështjet politike që lidhen me zgjedhjet. Ne kemi thënë që po i lëmë qarqet mënjanë dhe nuk po i prekim, pikërisht sepse, po të ndryshonim dhe hartën e qarqeve do të ndryshonim në mënyrë indirekte dhe ndarjen e mandateve brenda njësisë zgjedhore për çështjet parlamentare, meqë kemi një sistem proporcional rajonal. Kështu që e kemi thënë shumë qartë këtë gjë. Pra, nuk do i prekim këto gjëra, të cilat na sjellin në prekje të sistemit zgjedhor. Dhe për këtë kemi pasur qëndrim shumë të qartë. Pa opozitën nuk mund të prekim sistemin zgjedhor. Ky është një qëndrim shumë i qartë yni, i artikuluar shumë qartë dhe i mbajtur deri tani”, deklaroi ministri për Çështjet Vendore, Bledi Çuçi, gjatë debatit me deputetët demokratë në mbledhjen e djeshme të Komisionit të Ligjeve, ku po shqyrtohej projektligji për organizimin dhe funksionimin e qeverisjes vendore. Por për të shmangur një përplasje të radhës me opozitën, mazhoranca ia lë në dorë Komisionit Qendror të Zgjedhjeve propozimet për ndryshimet në Kod, ku KQZ-ja, nëse do të hasë në vështirësi në zbatimin e Kodit gjatë procesit të organizimit të zgjedhjeve vendore të 21 qershorit, pikërisht për shkak të hartës së re, atëherë ajo do të duhet t’i drejtohet zyrtarisht Parlamentit për ndihmë. Kjo ide e diskutuar në përfundim të mbledhjes së djeshme, pa praninë e mediave, nuk është mirëpritur nga opozita. I pyetur nga mediat për këtë çështje, nënkryetari i Komisionit të Ligjeve, Oerd Bylykbashi, theksoi se një precedent i ngjashëm ka ndodhur edhe në vitin 2001, por, sipas tij, ky do të ishte një skandal i radhës nga kjo mazhorancë. “Kjo do të ishte diçka e paprecedentë. E vetmja herë është kur një KQZ totalisht e dominuar nga qeveria e asaj kohe, në vitin 2001 bëri propozime që vinin nga qeveria, ia bëri propozimet Kuvendit, por kurrë nuk ka ndodhur më kjo, sepse KQZ-ja nuk ka iniciativë legjislative. Nuk mundet që qeveria t’i imponohet një institucioni të pavarur t’i thotë këtë që unë nuk e zgjidh dot, bëjeni ju që të duket më pak e njëanshme. Për rrjedhojë, do të ishte një skandal i radhës dhe një tentativë tjetër për të thyer atë që është marrëveshja e 24 dhjetorit, që ligji me shumicë të cilësuar, përfshi Kodin Zgjedhor, bëhet nëpërmjet një konsensusi të përbashkët”, tha Bylykbashi. Ndërkaq, gjatë përballjes me ministrin Çuçi, deputeti demokrat ripërsëriti qëndrimin e forcës që ai përfaqëson, se me hartën e re territoriale nuk do të ketë asnjë bisedim për reformë zgjedhore. “Po jua përsëris këtu: atë hartë që keni bërë, atë nuk ta pranon njeri. Është puna juaj kjo, por ne do t’jua faktojmë rrugës këtë që po them, sepse nuk është e pranueshme”, u shpreh Bylykbashi. Ndërsa barra e procesit i vihet e KQZ-së, ngërçi i parë pritet të jetë ajo për ngritjen e ZAZ-ve të reja, të cilat sipas kodit aktual ngrihen mbi bazën e rrethit, ndërkohë që me nismat e reja të qeverisë ky nocion për ndarjen territoriale nuk ekziston më.
04.02.2015
Burimi: Gazeta-Shqip
als_Latn als_Latn als_Latn als_Latn als_Latn als_Latn unk als_Latn